Imtella' Jannar 6, 2021 'Popolin' tkellem ma' Michelle Rausi, omm Francesca, tifla simpatika ta' ħames snin li għandha id-down syndrome. Michelle hija wkoll membru attiv fl-għaqda Down Syndrome Association Malta, għalhekk tkellimna magħha biex nifhmu aħjar id-diffikultajiet li tiffaċċja din il-komunità. Michelle spjegat li dawn il-persuni ikollhom diversi emozzjonijiet u xewqat bħal kull persuna oħra. Saħqet li din il-komunità kapaċi tilħaq il-miri tagħha, biss iridu jingħataw iċ-ċans kemm mill-ġenituri tagħhom stess, minn min iħaddem u anke mis-soċjetà inġenerali għaliex kull meta dawn il-persuni ngħataw l-opportunità u l-fiduċja dejjem urew kemm huma nies kapaċi. Żiedet tgħid li soċjetà inklużiva għandu jkollha moħħha iktar miftuħ fl-ideoloġiji tagħha. Għalkemm kultant mhux bi ħsieb malizzjuż, bosta persuni jużaw ċertu terminoloġija li tnaqqas mid-dinjità ta' dawn il-persuni; "niddejjaq ħafna meta nisma' persuni jużaw kliem bħal "dawk anġli" għaliex huma persuni bħal oħrajn; jirrabjaw, jidħku u taqbżilhom bħal kulħadd". Michelle spjegat li meta jikbru fl-età għandhom jiġu trattati ta' adulti bħal kull adult ieħor u mhux nużaw ton partikolari li nużaw meta nkunu qed nindirizzaw it-tfal. Mistieden fil-programm kien hemm ukoll Jordan, ġuvni ta' sbatax-il sena b'down syndrome li qiegħed jistudja l-MCAST. Mistoqsi mill-preżentatur x'inhuma x-xewqat tiegħu għall-futur, Jordan tenna li jixtieq jiżżewweġ lill-maħbuba tiegħu. Rigward is-suġġett tar-relazzjonijiet u ż-żwieġ, Michelle spjegat li m'għandux ikun hemm xkiel jekk persuna b'down syndrome tkun tixtieq tidħol f'relazzjoni u tiżżewweġ. Barra minn xtutna hemm koppji li żżewġu, kellhom it-tfal u qegħdin jgħixu ħajja feliċi. Din il-komunità mhux biss jistħoqqilha spazju bħal kull wieħed u waħda minna, iżda huma parti integrali mis-soċjetà tagħna.